Gupta-uitleweringsversoek nog nie gefinaliseer nieArgieffoto van Atul Gupta. (Foto: AFP) Die Demokratiese Alliansie sal die ministers van justisie Ronald Lamola en internasionale betrekkinge Naledi Pandor skriftelik nader om te versoek dat die vertaling van die amptelike uitleweringsversoek van die Guptas na Arabies dringend afgehandel word. “Suid-Afrika het slegs 60 dae van die Guptas se inhegtenisneming op 2 Junie 2022 om die formele versoek om uitlewering in te dien, kragtens die land se uitleweringsooreenkoms met die Verenigde Arabiese Emirate (VAE),” sê adv. Glynnis Breytenbach, die DA se skaduminister van justisie. In antwoord op ŉ parlementêre vraag van die DA het minister Lamola onthul dat die owerhede in die VAE hom op 6 Junie 2022 van die inhegtenisneming in kennis gestel het. Die departement van justisie het op 8 Junie ŉ versoek van die Nasionale Vervolgingsgesag (NVG) ontvang vir die voorlopige inhegtenisneming van die Guptas, en dit is aan die departement van internasionale betrekkinge en samewerking (Dirco) gestuur. Op 10 Junie is die departement in kennis gestel dat die ondersoekdirektoraat van die NVG besig is om die uitleweringsversoek af te handel, en dit sal gevolglik in Arabies vertaal word. “Ons maan die departement van justisie en Dirco om die vertaling van die amptelike dokumentasie dringend af te handel, omdat versuim om dit te doen kan beteken dat die Guptas se uitlewering ontspoor.” Breytenbach sê die Guptas word beskuldig van ernstige misdade. “Suid-Afrika ly daagliks onder die gevolge van grootskaalse korrupsie en staatskaping. Dit is uiters noodsaaklik dat die Guptas in ŉ hof moet verskyn en die regering se onvermoë kan nie in die pad staan van geregtigheid nie.”